Sørheim: - Ville ikke gjort det igjen
- Jeg kan ikke si at jeg angrer, for jeg visste ikke at det kunne bli sånn da jeg sa ja til arbeidet. Men hadde jeg visst det jeg nå vet, hadde jeg ikke sagt ja til oppgaven, sier Sørheim i et intervju med Dagbladet. Hun forteller at barna hennes har opplevd medietrykket og fått spørsmål som det har vært vanskelig å forholde seg til. I tillegg er hun såret over at kolleger har kritisert henne som person. - Jeg er både skuffet og rystet over hvordan enkelte kolleger har vendt seg bort fra saken og over på personkarakteristikker, sier hun. Sørheim forteller også at hun er blitt utsatt for trusler, og at hun har vurdert noen av dem som alvorlige. Sakkyndigrapporten som Sørheim utarbeidet sammen med psykiater Torgeir Husby, konkluderte med at Anders Behring Breivik var strafferettslig utilregnelig. Både de sakkyndige psykiaterne Agnar Aspaas og Terje Tørrissen og Oslo tingrett kom til motsatt konklusjon.
Psykiater Synne Sørheim ville ikke sagt ja til å vurdere Anders Behring Breivik hvis hun hadde visst hvor belastende oppdraget ville bli.